
Pakkumuskutse „Global Estonian portaali (www.globalestonian.com) teavitus- ja reklaamikampaania läbiviimine“

Pakkujate küsimused ja hankija vastused
1. Mis järgneb, kui kampaania lõppedes ei saavutata 100% oodatavaid tulemusi?
Vastus:
KPI-d ja sihttasemed on kampaania tulemuslikkuse hindamise aluseks, kuid kõigi sihttasemete saavutamata jäämine ei tähenda automaatselt, et kampaania osutamine on ebaõnnestunud või teenus nõuetekohaselt osutamata.
Kampaania tulemusi hinnatakse tervikuna, arvestades saavutatud tulemusi, nende muutust võrreldes kokkulepitud võrdlusperioodiga ning kampaania käigus tehtud optimeerimistegevusi.
Kui mõni kavandatud tulemus jääb saavutamata, peab pakkuja lõpparuandes välja tooma saavutamata jäämise põhjused ning analüüsima tulemusi ja andma soovitused edasiseks tegevuseks. Pakkumuskutses nõutakse ka juba pakkumuses optimeerimistegevuste kirjeldamist juhuks, kui kampaania tulemused jäävad prognoositust või sihttasemest madalamaks.
2. Millist CTR-i näitajat kasutatakse ja kuidas seda hinnatakse?
Vastus:
Pakkumuskutses toodud CTR-i sihttaseme "vähemalt 1,5%" all mõtleme Meta näitajat CTR (link click-through rate), mitte CTR (all).
Arvestades kampaania soovituslikku kolme-etapilist ülesehitust ja etappide erinevaid eesmärke, ei ole otstarbekas nõuda kõigilt etappidelt eraldi vähemalt 1,5% CTR-i saavutamist. Näiteks teadlikkuse ja katvuse suurendamisele suunatud tegevuste puhul võib CTR olla madalam kui liiklusele või konkreetsele tegevusele suunatud kampaaniaetappides.
Pakkumuskutse kohaselt on kampaania kolme-etapiline ülesehitus soovituslik ning pakkujal on võimalik esitada ka põhjendatud alternatiivne kampaaniastruktuur. Seetõttu käsitletakse vähemalt 1,5% CTR-i kampaania tervikliku sihttasemena, mida hinnatakse koos pakkuja kavandatud meedialahenduse, kanalite ja kampaania ülesehitusega, mitte kohustusliku miinimumnõudena iga üksiku kampaaniaetapi või tegevuse kohta.
Pakkuja võib pakkumuses esitada põhjendatud alternatiivse CTR-i prognoosi, lähtudes kavandatud eelarvest, sihtrühmadest, sihtriikidest, kanalitest ja kampaania ülesehitusest. Alternatiivse KPI prognoosi esitamisel peab pakkuja erinevust põhjendama. 
3. Kas pakkumuse võib esitada, kui suunamudijalt ei ole veel kinnitust saadud?
Vastus:
Pakkumuskutse punktis 11 on sätestatud, et pakkumuses võib esitada üksnes suunamudija, kelle kaasamine kampaaniasse on pakkuja poolt eelnevalt kokku lepitud ja kellel on valmisolek kampaanias osaleda. Punkti 13.5 kohaselt tuleb pakkumuse koosseisus esitada ka suunamudija kinnitus tema nõusoleku kohta kampaanias osalemiseks. 
Pakkumuse võib esitada tingimusel, et pakkumuses nimetatud suunamudija on hiljemalt pakkumuse esitamise tähtajaks kinnitanud oma valmisolekut kampaanias osaleda.
Tellija ei eelda ega nõua, et pakkumuse esitamise ajaks oleks suunamudijaga sõlmitud lõplik leping. Piisab kinnitusest, et suunamudijaga on osalemine eelnevalt kokku lepitud ja tal on valmisolek kampaanias osaleda. 
Pakkumuskutse näeb ette ka võimaluse suunamudija hilisemaks vahetamiseks Tellija eelneval kooskõlastusel. Sellisel juhul peab asendatav suunamudija olema kampaania eesmärkide ja sihtrühmade seisukohalt vähemalt samaväärne ning tema hindamisel arvestatavad näitajad peavad olema pakkumuses esitatud suunamudija näitajatega samaväärsed või paremad.

